Budova Bohosloveckej fakulty Sofijskej univerzity

Budova Bohosloveckej fakulty Sofijskej univerzity svätého Klimenta Ochridského (), alebo len Budova Bohosloveckej fakulty () je univerzitná budova z prvej polovice 20. storočia, ktorá sa nachádza v meste Sofia v oblasti Sofia v juhozápadnom Bulharsku.

Budova má pridelený štatút kultúrnej pamiatky národného významu.

Je sídlom Bohosloveckej fakulty Sofijskej univerzity, ako aj Cirkevného historicko-archeologického múzea, knižnice a Inštitútu cirkevnej histórie Bulharského patriarchátu.

 Iné názvy 
Stavba bola v minulosti známa aj ako Budova Vyššej duchovnej akadémie svätého Klimenta Ochridského a cirkevno-historického inštitútu ()

 Lokalita 
Detailný pohľad na hlavný vchod do budovy|náhľad|vľavo
Budova Bohosloveckej fakulty Sofijskej univerzity sa nachádza v centrálnej časti mesta Sofia v rajóne Sredec na námestí „Sveta Nedeľa“ (, doslova námestie svätej Nedele) č. 19.

 Dejiny 
Myšlienka na výstavbu budovy sa objavila v roku 1895 pri príležitosti dvadsiateho piateho výročia od obnovenia Bulharskej exarchie a od vyhlásenia samostatnosti Bulharskej pravoslávnej cirkvi v roku 1870, pričom budova mala mať symbol pamätníku. Hneď od začiatku sa aj rátalo s tým, že v budove bude sídliť Vyššia duchovná akadémia. Ešte na konci 19. storočia sa aj začalo so zbierkou prostriedkov na výstavbu.

Samotná výstavba budovy prebehla v rokoch 19081914.

V priebehu prvej svetovej vojny bola budova využívaná ako vojenská nemocnica. V roku 1923 bola budova slávnostne otvorená a nasťahovala sa do nej novozaložená Bohoslovecká fakulta Sofijskej univerzity.

V roku 1944 bola budova poškodená v dôsledku bombardovania Sofie. Z tohoto dôvodu sa nezachovala pôvodná kupola, ktorá sa nachádzala na streche budovy v priestore nad hlavným vchodom.

V roku 1955 bol budove udelený štatút kultúrnej pamiatky národného významu. V roku 1978 prebehla fresková výzdoba kaplnky, ktorá je súčasťou budovy.

V súčasnosti je budova sídlom Bohosloveckej fakulty Sofijskej univerzity, ako aj Cirkevného historicko-archeologického múzea, knižnice a Inštitútu cirkevnej histórie Bulharského patriarchátu.

 Charakteristika 
Autorom projektu budovy bol viedenský architekt Friedrich Grünanger. Budova bola postavená ako pamätník venovaný obnovenej Bulharskej exarchii a nezávislej Bulharskej pravoslávnej cirkvi.

Architektnonicky je stavba predstaviteľom tzv. národného romantizmu, štýlu, ktorý zaznamenal v Bulharsku rozmach na začiatku 20. storočia. Štýlom a výzdobou sa podobá príkladom starobulharskej architektúry.

Fasáda je bohato dekorovaná arkádami, klenutými oknami, zaslepenými výklenkami okien, pásmi z červených tehál a sochami. Horný okraj budovy obopínajú viacfarebné obruče, rímsy a okná sú zdobené keramickými dlaždicami. Bohatá kamenná výzdoba hlavíc, vstupného portálu, baldachýnov a interiérov je dielom talianskych architektov Richarda Hardyho a Angela Filottiho. Ďalšie okrasné elementy budove sú dielom bulharských umelcov Charalampiho Tačeva, Nikolu Ganuševa a Stefana Dimitrova. Nikola Ganušev je autorom obrazu, ktorý sa nachádzal nad hlavným vchodom do budovy a ktorý bol zasvätený založeniu Bulharskej exarchie v roku 1870 (v súčasnosti už neexistuje). Fresková výzdoba kaplnky v budove, ktorá je zasvätená svätému Klimentovi Ochridskému je dielom pôvodom ruského umelca, Nikolaja Rostovceva.

 Bohoslovecká fakulta Sofijskej univerzity 

Fakulta bola založená v priebehu roku 1923 a od toho istého roku pôsobí v súčasnej budove. V rokoch 19501991 pôsobila ako samostatná Vyššia duchovná akadémia svätého Klimenta Ochridského následne sa opäť stala fakultou Sofijskej univerzity.

 Štatút a dôvod pamiatkovej ochrany 
Kategória: kultúrna pamiatka národného významu

Rok vyhlásenia: 1955

Dôvod pamiatkovej ochrany: architektonicko-staviteľská a umelecká hodnota budovy

 Galéria 

 Referencie 

 Iné projekty 

Kategória:Stavby v Sofii
Kategória:Kultúrne pamiatky v Bulharsku
Kategória:Architektúra z 1914
Kategória:Pamätníky v Bulharsku
Kategória:Školy v Bulharsku
Kategória:Sofijská univerzita svätého Klimenta Ochridského